УДВАІХ сустракаюць навагодняе свята Валянціна Міхайлаўна і Васіль Васільевіч Стрыжакі, лёс якіх не вельмі песціў. Быццам пра іх напісана песня, у якой сустрэліся два адзіноцтвы і развялі вогнішча, якому разгарацца не хочацца. Абое яны аўдавелі, і добрыя людзі дапамаглі ім знайсціся. Дваццаць гадоў ужо разам. Гэта адзіная поўная сям’я ў Ёлках. Дзяцей у іх няма, але маленькую штучную ялінку Валянціна Міхайлаўна даўно прыдбала, і кожнае навагодняе свята яна ўпрыгожвае іх маленькі ўтульны домік. І двор таксама ладны ў іх са студняй, садок невялікі і поўны хлеў курэй, качак, індыкоў і парасят. Клопату хапае, але, як сцвярджае васьмідзесяцішасцігадовая Валянціна Міхайлаўна, гэта прыемныя турботы. Затое поўны халадзільнік сваіх вясковых прадуктаў, і яшчэ суседзяў можна пачаставаць.